O'zA: O'zgarishlar davri rasmiy axborot agentligida ham boshlandimi? 
O'zbekiston Milliy Axborot Agentligining bugungi rahbari Abdusaid Ko'chimov davlat matbuoti va teleradio tizimlarini uzoq yillardan beri boshqarib keladi. Faxriy jurnalist va adib.
TOSHKENT — Qisqacha O'zA deya tanilgan organ qay ahvolda? Bu asrlik tarixga ega tashkilotda o'zgarishlar davri boshlandimi? Islohot ostidami? Mamlakatda jurnalistikaning hozirgi shartlari qanday? Xorijiy axborot vositalari va jurnalistlarga O'zbekiston qanchalik ochiq? Jurnalistlarning tirikchiligi qanday? Muxbirlik qilib kun ko'rish mumkinmi? Matbuot hozir qanchalik erkin? Ichki senzura, cheklovlar? Ko'chimov bilan keng qamrovli muloqotimizda yana boshqa ko'plab nozik va chigal masalalarga ham to'xtaldik. Xalqqa sifatli ma'lumot kerak, deydi Ko'chimov. Uni to'plash, tahlil qilish va taqdim etish uchun kuchli jurnalistlar kerak. Mamlakat axborot vositalari sermazmun va izchil materiallarga zor, deydi O'zA bosh direktori, jurnalistlar qo'rqmasdan ishlayverishi kerak. Lekin hadiksirashga o'rgangan muxbirlar hamon erkin faoliyat yuritishga jur'at eta olmasa-chi? Ko'chimov deydiki, matbuotning bugun kuchli himoyachisi bor - davlat rahbari. Prezident Shavkat Mirziyoyev o'tkir maqola, lavha va dasturlar davri keldi deb turganida, nima uchun jurnalistlar qo'l qo'vushtirib o'tirishi kerak, deydi Ko'chimov. Uning fikricha, hozir mamlakat axborot vositalari xodimlari uchun sinov davri. Xalq ulardan dolzarb muammolarni professional ravishda yoritishni kutmoqda. O'zAning o'zi bu ishni qanchalik eplayapti? Bu savolga javobni quyidagi suhbatdan olasiz. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.